Španija je v zadnjih dvajsetih letih daleč najtrofejnejša evropska košarkarska reprezentanca, saj je od leta 1999 osvojila kar 13 medalj na velikih tekmovanjih.

Eden glavnih skupnih imenovalcev osvojenih medalj iz zadnjega desetletja je odlični trener Sergio Scariolo. 58-letni Italijan, ki prihaja iz Brescie, je na špansko klop prvič sedel leta 2009 in jo vodil do konca olimpijskih iger leta 2012. Nato je zapustil mesto selektorja in vodil evroligaška kluba EA7 Milano ter Laboral Kutxa. Vodenje zvezdnikov iz Iberskega polotoka je znova prevzel leta 2015 in še istega leta v velikem slogu osvojil evropsko prvenstvo. V devetih letih vodenja (če odštejemo triletno prekinitev) je tako osvojil kar sedem žlahtnih kolajn iz velikih tekmovanj. Edino prvenstvo izmed osmih na katerih je vodil špansko izbrano vrsto in domov ni prinesel medalje, je bilo svetovno prvenstvo leta 2010 v Turčiji, ki ga je Španija končala na 6. mestu. K temu je potrebno dodati še podatek, da tudi spisek osvojenih klubskih lovorik ni kratek, letos pa ga je še oplemenitil, saj je kot prvi pomočnik trenerja s Toronto Raptorsi osvojil ligo NBA.

Seznam medalj iz velikih tekmovanj:

2009 – zlato na evropskem prvenstvu (Poljska)

2011 – zlato na evropskem prvenstvu (Litva)

2012 – srebro na olimpijskih igrah (London)

2015 – zlato na evropskem prvenstvu (Hrvaška, Francija, Nemčija, Latvija)

2016 – bron na olimpijskih igrah (Rio De Janeiro)

2017 – bron na evropskem prvenstvu (Turčija, Finska, Izrael, Romunija)

2019 – zlato na svetovnem prvenstvu (Kitajska)

Foto: FIBA/www.fiba.basketball